ส่วนที่ 1

ข้อมูลสรุป (Executive Summary)

บริษัท ลลิล พร็อพเพอร์ตี้ จำกัด (มหาชน) ประกอบธุรกิจบ้านจัดสรรพร้อมที่ดินเพื่อขาย
ปัจจุบันมีทุนจดทะเบียน 925 ล้านบาท (ชำระเเล้ว 825 ล้านบาท) โดยบริษัทฯ
จะเน้นการพัฒนาโครงการบ้านเดี่ยว บ้านแฝด(บ้านแนวคิดใหม่)
และทาวน์เฮ้าส์ในเขตกรุงเทพมหานครและปริมณฑล ภายใต้ชื่อโครงการ “ลลิล กรีนวิลล์”
“บ้านลลิล อินเดอะพาร์ค” “บ้านบุรีรมย์” “ลัลลี่ วิลล์” และ “The Balcony Home”
ซึ่งครอบคลุมพื้นที่ของกรุงเทพมหานครและปริมณฑล คือ โซนในเมือง โซนตะวันตก โซนตะวันออก
โซนเหนือ และโซนใต้ ซึ่งเป็นแนวทางที่บริษัทฯ ดำเนินธุรกิจตั้งแต่ต้นมาเป็นเวลามากกว่า 19 ปี

ด้วยประสบการณ์ที่ยาวนานกว่า 19 ปี บริษัทฯ เป็นผู้นำในตลาดบ้านระดับกลาง
โดยมุ่งเน้นกลุ่มลูกค้าที่ต้องการซื้อบ้านระดับราคา 2-6 ล้านบาท
ซึ่งจัดเป็นตลาดที่มีความต้องการที่อยู่อาศัยอย่างแท้จริง
โดยเป็นตลาดที่รองรับกลุ่มลูกค้าที่มีระดับรายได้ของครอบครัวที่ 30,000-120,000 บาทต่อเดือน
ซึ่งเป็นกลุ่มที่มีขนาดประชากรจำนวนมาก ขณะเดียวกันบริษัทฯ
มีความมุ่งมั่นที่จะพัฒนาผลิตภัณฑ์อย่างต่อเนื่องให้ตอบสนองความต้องการของลูกค้า ไม่ว่าจะเป็น
ทำเลของโครงการ การพัฒนารูปแบบบ้านที่คำนึงถึงประโยชน์ใช้สอย การออกแบบที่ทันสมัย
รวมถึงความคุ้มค่าของราคา เพื่อให้เป็นดังปณิธานที่อยู่ในใจของพนักงานบริษัทลลิล พร็อพเพอร์ตี้
ทุกคนว่า “บ้านที่ปลูกบนความตั้งใจที่ดี”

ในปี 2549 บริษัทฯ มีรายได้รวมทั้งสิ้น 1,927.69 ล้านบาท ลดลงจากปี 2548 เป็นจำนวนเงิน
837.10 ล้านบาท หรือคิดเป็นอัตราลดลงร้อยละ 30.28
การลดลงของรายได้นี้ส่งผลให้กำไรสุทธิลดลงจาก 692.63 ล้านบาทในปี 2548 มาอยู่ที่ 396.39
ล้านบาทในปี 2549 โดยสาเหตุหลักซึ่งส่งผลกระทบต่อผลประกอบการในปี 2549
นี้มาจากปัจจัยลบหลายปัจจัยที่เข้ามากระทบตลอดทั้งปี ไม่ว่าจะเป็น
การปรับเพิ่มขึ้นของอัตราดอกเบี้ย
การปรับตัวขึ้นของราคาน้ำมันจนขึ้นไปทำสถิติราคาสูงสุดเป็นประวัติการณ์ในเดือนสิงหาคม
ความขัดแย้งทางการเมืองตั้งแต่ช่วงต้นปีจนนำไปสู่การปฏิรูปการปกครองในช่วงปลายปี
ซึ่งปัจจัยทั้งหลายเหล่านี้ได้ส่งผลให้ความเชื่อมั่นและกำลังซื้อของผู้บริโภคลดน้อยลง
อันนำมาสู่การตัดสินใจชะลอซื้อสินค้า โดยเฉพาะสินค้าประเภทที่อยู่อาศัย

ในส่วนของอัตราส่วนความสามารถในการทำกำไร ในปี 2549 บริษัทมีอัตราส่วนกำไรขั้นต้น
(Gross Profit Margin) อยู่ที่ 42.63% อัตราส่วนกำไรจากการดำเนินงาน (Operating
Profit Margin) อยู่ที่ 29.25% อัตราส่วนกำไรสุทธิ (Net Profit Margin) อยู่ที่ 20.56%
ซึ่งถึงแม้อัตราส่วนความสามารถในการทำกำไรของบริษัทจะลดลงเล็กน้อยจากปีก่อนหน้า
แต่จัดได้ว่ายังคงสูงกว่าค่าเฉลี่ยของอุตสาหกรรมอยู่มาก

ณ วันที่ 31 ธันวาคม 2549 บริษัทมีสินทรัพย์รวมทั้งสิ้น 4,510.02 ล้านบาท ลดลงจากปีก่อนหน้า
44.85 ล้านบาท โดยเป็นการลดลงในบัญชีหนี้สิน 186.24 ล้านบาท และเพิ่มขึ้นในบัญชีส่วนผู้ถือหุ้น
141.39 ล้านบาท ทั้งนี้มาจากการที่บริษัทฯ คำนึงถึงความเสี่ยงจากปัจจัยลบที่เข้ามาตลอดปี
จึงมีการขยายตัวอย่างระมัดระวัง และเน้นการใช้แหล่งเงินทุนจากเงินทุนหมุนเวียนของบริษัท
อย่างไรก็ดีในปี 2549 บริษัทฯ มีการเปิดโครงการใหม่ทั้งสิ้น 3 โครงการคือ โครงการ The
Balcony Home โครงการบ้านลลิล The Young Executive และโครงการ ลลิล กรีนวิลล์ The
Executive รวมมูลค่าทั้งสิ้น 2,250 ล้านบาท
ซึ่งยังคงได้รับการตอบรับเป็นที่น่าพอใจจากลูกค้าของบริษัท

จากงบการเงินของบริษัทสะท้อนให้เห็นถึง ฐานะทางการเงินที่แข็งแกร่งอย่างมากของบริษัทฯ โดย
ณ สิ้นปี บริษัทฯ มีอัตราส่วนหนี้สินต่อทุน (D/E Ratio) เพียง 0.35 เท่า
ซึ่งจัดว่าต่ำมากเมื่อเทียบกับค่าเฉลี่ยของอุตสาหกรรม
นอกจากนี้ยังมีเงินสดและรายการเทียบเท่าเงินสด ตลอดถึงเงินลงทุนในหลักทรัพย์เผื่อขาย
ซึ่งแสดงถึงความพร้อมสำหรับการขยายตัวในอนาคต เมื่อสถานการณ์ต่างๆ เอื้ออำนวย